b'\n_START_ARTICLE_\nProdana nevesta (opera)\n_START_PARAGRAPH_\nProdana nevesta je komi\xc4\x8dna opera v treh dejanjih Bedricha Smetane. Libreto je napisal Karel Sabina, v sloven\xc5\xa1\xc4\x8dino pa ga je med drugimi prevedel tudi Niko \xc5\xa0tritof. Skladatelj je opero komponiral v letih 1863 - 1866, krstna predstava pa je bila 30. maja 1866 v Pragi. Skladatelj je nato opero \xc5\xa1e \xc5\xa1tirikrat popravil._NEWLINE_Prodano nevesto je zaradi priljubljenosti mogo\xc4\x8de ozna\xc4\x8diti kot del \xc5\xbeeleznega opernega repertoarja tudi na Slovenskem. V ljubljanski Operi je bila uprizorjena ve\xc4\x8d kot 550-krat. Ena prvih uprizoritev je bila leta 1894.\n_START_SECTION_\nPrvo dejanje\n_START_PARAGRAPH_\nTrg z gostilno._NEWLINE_Mno\xc5\xbeica praznuje pro\xc5\xa1\xc4\x8denje. Veselje in radost sijeta ljudem iz o\xc4\x8di, le Marinka in njen Janko se dr\xc5\xbeita \xc4\x8dmerno ob strani. Marinka je namre\xc4\x8d h\xc4\x8di trdnega gruntarja, ki jo kani mo\xc5\xbeiti s sinom peti\xc4\x8dnega Tobije Mihe, Va\xc5\xa1kom. Prav danes naj bi pri\xc5\xa1la stari in mladi k njim domov na ogledi. Marinka pa je sr\xc4\x8dno vdana svojemu Janku in mu obljubi ve\xc4\x8dno zvestobo, \xc4\x8deprav ne ve, od kod in kdo je pravzaprav po rodu. Janko ne izda o\xc4\x8detovega imena, pa\xc4\x8d pa ji poto\xc5\xbei, kako ga je po materini smrti o\xc4\x8de na ma\xc4\x8dehino besedo pognal od doma. Me\xc5\xa1etar Kecal iztakne Marinkine star\xc5\xa1e in jim na vsa usta hvali ponujanega \xc5\xbeenina Va\xc5\xa1ka. Rad bi \xc4\x8dim prej sklenil kon\xc4\x8dno \xc5\xbeenitno pogodbo. Kru\xc5\xa1inova vpra\xc5\xa1ata h\xc4\x8der, kaj misli o taki mo\xc5\xbeitvi, a Marinka odlo\xc4\x8dno odkloni sleherno misel na poroko s komer koli drugim kakor z Jankom. Mati pritegne Marinki in pravi, da brez h\xc4\x8derinega privoljenja iz te moke ne more biti kruha. Kecal pa ima pred o\xc4\x8dmi le kup\xc4\x8dijo in procente, zato ne odneha. Marinkinemu o\xc4\x8detu svetuje, naj stopi v kr\xc4\x8dmo na pomenek s starim Tobijo, sam pa bo medtem spregovoril z Jankom, da vidi, kaj bi se dalo pri njem dose\xc4\x8di s pametno besedo.\n_START_SECTION_\nDrugo dejanje\n_START_PARAGRAPH_\nV gostilni._NEWLINE_Fantje in dekleta iz vse vasi so zbrani pri veselem piru, pesmi in plesu. Janko zapoje pesem v \xc4\x8dast svoje ljubljenke. \xc5\xa0ele ko se soba izprazni, se upa vanjo nekoliko prismojeni Va\xc5\xa1ek, ki mu je mati doma naro\xc4\x8dila, naj gleda, da se bo svoji nevesti Marinki prikupil. Kmalu nato ga Marinka sama iztakne. Va\xc5\xa1ek je ne spozna, zato mu dekle br\xc5\xbe natvezi stra\xc5\xa1no zgodbo, kako nezvesta in okrutna je Marinka, ki mu je namenjena. \xc4\x8ce jo vzame, bo imel ob nji pravi pekel na zemlji. Tudi Va\xc5\xa1ku je ljubka\xc2\xa0\xc2\xbbneznanka\xc2\xab\xc2\xa0bolj v\xc5\xa1e\xc4\x8d in ji zato rad da besedo, da ne bo vzel Marinke za \xc5\xbeeno. Ko pa bi rad nato zapeljivko objel, se mu ta izvije in mu smeje uide. Zaljubljeni beda\xc4\x8dek pohiti za njo. Vtem privede Kecal v gostilno Janka, da bi se z njim pogovoril na samem. \xc4\x8ce bi bil fant pripravljen odre\xc4\x8di se Kru\xc5\xa1inove Marinke, bi mu me\xc5\xa1etar od\xc5\xa1tel na roko tristo belih zlatnikov nagrade. Janko, ki o njem v vasi nih\xc4\x8de ne ve, da je v resnici Mihov sin iz prvega zakona in torej Va\xc5\xa1kov polbrat, udari Kecalu v roko, a le s pogojem, da dobi Marinko za \xc5\xbeeno edino Mihov sin! Me\xc5\xa1etar ne sluti skrite ukane, zato vesel skli\xc4\x8de pri\xc4\x8de in ljudi, vpri\xc4\x8do katerih Janko slovesno podpi\xc5\xa1e pogodbo in prejme denar. Navzo\xc4\x8di so ogor\xc4\x8deni nad fantom ki je za nekaj bo\xc5\xbejakov izdal in prodal nevesto.'